På bunden af Aarhus Havn har forskere fra byens universitet fundet hidtil ukendte elektriske bakterier.

Annonce

En gruppe forskere fra Aarhus Universitet har gjort en sensationel opdagelse på bunden af Aarhus Havn, hvor de har fundet hidtil ukendte elektriske bakterier i mudderet, skriver politiken.dk.

Bakterierne fungerer ifølge avisen som kabler, der leder elektrisk strøm. Dermed er det opklaret, hvorfor forskerne kunne måle elektrisk aktivitet på havbunden uden at vide, hvor den kom fra.

»Det er en helt ukendt og uforudset form for liv, vi har afdækket«, siger Lars Peter Nielsen, der er professor ved Aarhus Universitet.

Han har ledet arbejdet bag fundet, som er gjort i samarbejde med University of Southern California.

Forskerne vurderer, at kabelbakterierne formentlig findes på bunden af flere oceaner, hvor de ganske usædvanligt klarer sig uden ilt. Bakterierne kan blive et par centimeter lange, men er kun en tusindedel millimeter i diameter. Når forskerne skærer ned i deres mudderprøver, afbrydes strømmen - akkurat, som når et elkabel rives over.